Trump moet $2 m. opdok | Netwerk24
Trump moet $2 m. opdok
08 November 2019 12:02
'n Regter in New York, Amerika, het Donderdag gelas dat pres. Donald Trump $2 miljoen moet opdok omdat hy die Donald J. Trump-stigting misbruik het.
Regter Saliann Scarpulla het bevind dat Trump die stigting misbruik het om sy 2016-presidentsveldtog te bevorder.
Scarpulla het gelas dat Trump die geld aan agt organisasies sonder winsbejag moet betaal ná aanleiding van 'n hofsaak wat die prokureur-generaal teen Trump en drie van sy volwasse kinders aanhangig gemaak het oor die stigting wat in Desember 2018 ontbind het.
Trump het die stigting op Twitter beskerm en gesê dit is "uiters doeltreffend" wanneer dit by filantropie kom en dat hulle 'n "paar klein tegniese oortredings" begaan het.
Letitia James, minister van justisie, sê haar kantoor het ooreenkomste met die stigting en sy direkteure bereik sodat hulle die Junie 2018-hofsaak kan afhandel.
James sê Trump het erken hy het die geld misbruik en het ingestem dat die stigting ontbind word. Hy het ook ingestem om sekere beperkinge te aanvaar sou hy weer 'n liefdadigheidsorganisasie stig.
'n Woordvoerder van die stigting sê hy is bly die regter het die minister van justisie se versoek vir skadevergoeding aan die oorspronklike skenkers van die hand gewys ná Trump se inwilliging om 'n herhaling hiervan te voorkom.
Vroeër is berig Trump het sedert 2009 sowat $4,4 miljoen deur die stigting ingewin. Die laaste keer dat hy geld aan sy liefdadigheidsorganisasie geskenk het, was in 2008. – Reuters